Parlement diep bekommerd oor SAPDArgieffoto Foto: SAPD, Facebook Die parlementêre portefeuljekomitee vir polisie sê hy is diep bekommerd oor die “onstabiliteit” wat binne die Suid-Afrikaanse polisiediens (SAPD) heers. Tans heers onder meer kommer oor ’n kritieke dog vakante pos in die polisiediens sowel as korrupte polisiebeamptes op senior bestuursvlak. Die komitee het Donderdag sy mond hieroor uitgespoel ná ’n inligtingsessie van die minister van polisie, Bheki Cele, en die senior polisiebestuur voor die komitee. Tina Joemat-Pettersson, voorsitter van die komitee, sê in ’n verklaring haar komitee is veral bekommerd oor die pos van afdelingskommissaris van die polisie se misdaadintelligensie-afdeling wat tans vakant is. Dié pos is sedert Desember vakant nadat die betrokke persoon na ’n ander afdeling oorgeplaas is. “Dit is net logies dat wanneer jy iemand uit so ’n kritieke posisie verplaas, die persoon binne redelike tyd vervang word,” sê Joemat-Pettersson nou. Dit is ook in die inligtingsessie bekend gemaak dat daar sedert Mei 2011 altesame 12 waarnemende aanstellings in die betrokke pos gemaak is. Joemat-Pettersson het dié feit as “onrusbarend” bestempel. Probleem lê by bestuur Die parlementêre portefeuljekomitee vir polisie het voorts gesê te veel grootkoppe in die polisie benadeel die res van die polisiestelsel. Volgens die komitee is daar te veel polisiebeamptes in senior bestuursposte en hopeloos te min op voetsoolvlak – by polisiestasies – wat veroorsaak dat die polisie nie sy mandaat doeltreffend kan uitvoer nie. Luidens die verklaring is daar tans net een polisiebeampte vir elke 327 Suid-Afrikaners terwyl die polisie misdaad met al minder geld moet bestry. Maroela Media het vroeër vanjaar berig die SAPD se begroting sal oor die mediumtermyn van R99,6 miljard in die 2020-’21-boekjaar tot R97,1 miljard in 2023-’24 daal. Joemat-Pettersson erken dat daar wel vordering gemaak word met die herstruktureringsproses van die SAPD en die komitee is vol moed dat die proses sal lei tot ’n nuwe organisasie wat in staat is om sy mandaat doeltreffend uit te voer. Die komitee het ook sy kommer uitgespreek oor kriminele elemente binne die SAPD – veral op senior bestuursvlak. Joemat-Pettersson sê die komitee verwelkom pogings om korrupsie binne die polisie uit te roei en is ook tevrede met die afdanking van 12 senior bestuurders. Die komitee het diegene as “vrot appels” bestempel wat die geloofwaardigheid van die SAPD negatief beïnvloed. Die portefeuljekomitee het ook gesê daar is nog hopeloos te veel uitdagings wat die polisie se verskaffingskettingbestuur te bowe moet kom. Die komitee het Donderdag gevra dat die wysigings aan die Polisiewet in die parlement ter tafel gelê moet word sodat die komitee bydraes kan lewer oor die Wysigingswetsontwerp en die verhouding tussen die minister van polisie en die nasionale polisiekommissaris kan bestuur.